text: Kamp om sparet lærerløn
  12 april 2013 kl. 05.42
  Den politiske kamp om de sparede millioner til løn til de konfliktramte lærere er gået ind.
  I Horsens sparer kommunen 1,1 million kroner om dagen.
  SF i byrådet vil have kommunens økonomiudvalg til at sikre, at de sparede millioner reserveres til undervisningsområdet.
  Den lokale SF-byrådsgruppe tager afstand fra deres egne i Kommunernes Landsforening og i regeringen, der har sendt lærerne ud på gaden.
  - I SF Horsens er vi mildest talt ikke begejstrede for den lockout, som KL nu prøver at tromle lærerne med, men når nu kommunen som en afledt effekt af konflikten dagligt sparer et anseeligt beløb, så mener vi, at disse penge skal reserveres til undervisningsområdet og ikke bruges på at fylde huller ud andre steder i kommunens økonomi, siger Paw Amdisen, der er partiets repræsentant i børne- og skoleudvalget.
  Han forudser, at folkeskolereformen bliver dyr for kommunerne.
  - Den vil give os et akut behov for ekstra midler, understreger Paw Amdisen.
  